b"\n_START_ARTICLE_\nPeter van Inwagen\n_START_PARAGRAPH_\nPeter van Inwagen on yhdysvaltalainen filosofi, joka toimii Notre Damen yliopiston John Cardinal O'Hara -oppituolin filosofian professorina. H\xc3\xa4nen erikoisalojaan ovat metafysiikka, uskonnonfilosofia ja teonfilosofia. H\xc3\xa4nen ansiostaan (An Essay on Free Will, 1983) inkompatibilismi (libertarianismi) on j\xc3\xa4lleen varteenotettava kanta analyyttisess\xc3\xa4 filosofiassa vapaata tahtoa koskevissa keskusteluissa._NEWLINE_Van Inwagen v\xc3\xa4itteli tohtoriksi Rochesterin yliopistosta ja on opettanut aiemmin useita vuosia  Syracusen yliopistossa.\n_START_SECTION_\nMetafysiikka\n_START_PARAGRAPH_\nVan Inwagen esitti teoksessaan Material Beings (1990), ett\xc3\xa4 el\xc3\xa4v\xc3\xa4t organismit ovat ainoita yhdistettyj\xc3\xa4 materiaalisia olioita, ja samalla, ett\xc3\xa4 ainoita materiaalisia olioita ovat alkeishiukkaset, solut ja soluista muodostuneet monisoluiset organismit. Jokainen materiaalinen olio muodostuu lopulta alkeishiukkasista, ja ainoat asiat joita alkeishiukkasista voi muodostaa ovat el\xc3\xa4v\xc3\xa4t organismit. N\xc3\xa4in jokap\xc3\xa4iv\xc3\xa4iset kappaleet, kuten p\xc3\xb6yd\xc3\xa4t, tuolit, kivet ja pilvet eiv\xc3\xa4t todellisuudessa ole olemassa; ne vaikuttavat olevan olemassa, koska alkeishiukkaset ovat j\xc3\xa4rjestyneet tietyll\xc3\xa4 tavalla._NEWLINE_Esimerkiksi siin\xc3\xa4 miss\xc3\xa4 vaikuttaa olevan tuoli, on todellisuudessa yhden materiaalisen olion sijasta suuri joukko elektroneja, fotoneja ja muita nopeasti liikkuvia alkeishiukkasia, sek\xc3\xa4 suuri m\xc3\xa4\xc3\xa4r\xc3\xa4 tyhj\xc3\xa4\xc3\xa4 tilaa hiukkasten v\xc3\xa4lill\xc3\xa4. N\xc3\xa4m\xc3\xa4 hiukkaset eiv\xc3\xa4t muodosta yht\xc3\xa4 oliota tai kappaletta sen enemp\xc3\xa4\xc3\xa4 kuin mehil\xc3\xa4isparvi. Hiukkaset s\xc3\xa4ilytt\xc3\xa4v\xc3\xa4t mehil\xc3\xa4isparven tavoin enemm\xc3\xa4n tai v\xc3\xa4hemm\xc3\xa4n pysyv\xc3\xa4n muodon jonkun aikaa, mik\xc3\xa4 saattaa antaa vaikutelman yhdest\xc3\xa4 oliosta, samoin kuin jos yksitt\xc3\xa4iset mehil\xc3\xa4iset olisivat hyvin pieni\xc3\xa4 ja niit\xc3\xa4 olisi hyvin monta. Yksitt\xc3\xa4isell\xc3\xa4 mehil\xc3\xa4isell\xc3\xa4 sen sijaan on osia, jotka on yhdistetty oikealla tavalla, jotta se muodostaa yhden olion, mehil\xc3\xa4isen. Samoin tuoliin kuuluva alkeishiukkanen on sis\xc3\xa4isesti yksi, koska sill\xc3\xa4 ei ole osia. T\xc3\xa4m\xc3\xa4n vuoksi alkeishiukkaset ja el\xc3\xa4v\xc3\xa4t organismit ovat ainoita olemassa olevia materiaalisia olioita.\n_START_SECTION_\nKristillinen filosofia\n_START_PARAGRAPH_\nVan Inwagen on k\xc3\xa4sitellyt useita filosofisia kysymyksi\xc3\xa4 kristillisen filosofian n\xc3\xa4k\xc3\xb6kulmasta. H\xc3\xa4nen kirjansa The Problem of Evil (2006) k\xc3\xa4sittelee erityisesti el\xc3\xa4inten k\xc3\xa4rsimyksen ongelmaa kristinuskon n\xc3\xa4k\xc3\xb6kulmasta."